Cerere de decizie preliminară introdusă de rechtbank van eerste aanleg Oost-Vlaanderen, afdeling Gent (Belgia) la 17 ianuarie 2022 – VN/Belgische Staat
(Cauza C-34/22)
Limba de procedură: neerlandeza
Instanța de trimitere
Rechtbank van eerste aanleg Oost-Vlaanderen, afdeling Gent
Părțile din procedura principală
Reclamant: VN
Pârât: Belgische Staat
Întrebarea preliminară
Articolul 21 primul alineat punctul 5° din WIB 1992 [Wetboek van de inkomstenbelasting 1992 (Codul privind impozitele pe venit din 1992)], astfel cum a fost modificat prin articolul 170 din Wet van 25 april 2014 houdende diverse bepalingen [Legea din 25 aprilie 2014 privind diverse dispoziții], încalcă dispozițiile articolelor 56 și 63 TFUE, precum și articolele 36 și 40 din Acordul privind Spațiul Economic European, având în vedere că dispoziția în cauză, deși se aplică fără distincție prestatorilor de servicii naționali și străini, impune nu numai respectarea condițiilor analoge celor prevăzute la articolul 2 din KB/WIB 1992 [koninklijk besluit tot uitvoering van het WIB 1992 (Decretul regal de punere în aplicare a Codului privind impozitele pe venit din 1992)], care sunt, de facto, specifice pieței belgiene, ci impune de asemenea, mai ales, ca astfel de cerințe analoge să fie stabilite de către autoritățile din statul membru al SEE în cauză, ceea ce depășește situația în care prestatorii de servicii se află sub supravegherea prudențială locală și sunt supuși sistemului de garantare a depozitelor, în conformitate cu Directiva nr. 94/19/CE1, prin urmare afectează în mod semnificativ posibilitatea prestatorilor de servicii străini de a-și oferi serviciile în Belgia?
____________
1 Directiva 94/19/CE a Parlamentului European și a Consiliului din 30 mai 1994 privind sistemele de garantare a depozitelor (JO 1994, L 135, p. 5, Ediție specială, 06/vol. 2, p. 163).